På Nadderud jublet nok alle da Hull vant playoff-finalen og sikret opprykk til Premier League lørdag.

Salget av Adama Diomande (25) for rundt 20 millioner kroner for et år siden bærer nemlig ytterligere frukter. Hulls opprykk til Premier League sørger for at Stabæk får tre millioner kroner inn på konto. Det skriver Budstikka.

Stabæk har ikke bekreftet opplysningene, men avisen hevder å vite at summen på tre millioner kroner skal stemme.

Diomande var hverken på banen eller i Hull-troppen på Wembley.

Spissen har ikke fått det helt til etter overgangen til tigrene for ett år siden. Den norske spissen har bare spilt elleve kamper og scoret tre mål denne sesongen.

For Hull er tre millioner kroner i en konvolutt til Norge og Stabæk noe de gladelig betaler etter opprykket. Mohamed Diamés scoring og inntoget i Premier League sikrer klubben 2,3 milliarder kroner.